La ce nu s-a gîndit Dragnea cînd a trecut TVR și RRA la Guvern. În vreme de pace, moderatorii TV de la noi vorbesc precum cei din India, aflată pe picior de război cu Pakistanul Azi, în Parlament, șeful PSD a reușit să-i convingă pe colegii săi să rupă legătura dintre plătitorul de taxe și televiziunea și radioul public

marți, 25 octombrie 2016, 2:01

Urmăriți ”știrea” de mai jos!

Este absolut frapantă asemănarea cu tonul folosit de unele dintre vedetele televiziunilor private de la noi.





Numai că noi vorbim așa la televizor în timp de pace, iar la New Delhi se simte umbra războiului!

Retorica belicoasă folosită de Arnab Goswami, absolvent de Oxford și unul dintre starurile televiziunii indiene, vine pe fondul unui conflict de 70 de ani între India și Pakistan.

Din 1947, moment în care fosta colonie britanică s-a divizat inițial în două țări – India și Pakistan (Bangladesh a devenit stat independent mai tîrziu, la început se numea Pakistanul de Est), au existat patru războaie între ele. Și mult mai multe perioade de maximă tensiune, așa cum se întîmplă acum.

Media participă și ea la escaladarea tensiunii.

Urmărindu-l pe Arnab Goswami, care nu relatează, ci incriminează, regăsești o stilistică familiară nouă, românilor. Noi conversăm unii cu alții în maniera în care discută două țări aflate pe picior de război. Și ale căror armate trag zilnic una spre alta, în operațiuni reciproce de hărțuire.

Azi, Parlamentul a trecut TVR și RRA la Guvern.

Liviu Dragnea s-a implicat personal. Liderul PSD a evitat să ia în calcul nevoia de conversație națională civilizată. Teoretic, TVR și RRA au un rol crucial într-un dialog rațional.

Media publică are datoria de a fi nepartizană și echilibrată. Dar asta se poate realiza dacă e în directă legătură cu cetățeanul, prin taxă, nu dacă trece în finanțarea Guvernului.

Cînd norma impusă gîndirii publice de către discursul televiziunilor private, care gonesc legitim după audiență, este prejudecata, partizanatul și stereotipul violent, televiziunea și radioul public au misiunea de a contrabalansa.

Că nu o fac acum? Da, nu o fac!

Că șeful Radio România, Ovidiu Miculescu, își anchetează jurnaliștii pentru exprimarea opiniei, da, e adevărat!

Că Irina Radu, președintele TVR, nu vede cît de mult rău provoacă prin înțelegerea cu Dragnea ideii de media publică independente, da, e adevărat! Și-a mărit bugetul, o mărire mascată a taxei, și asta pare tot ce o interesează.

Dar oamenii sînt trecători. Instituțiile durează. În cazul TVR și RRA, ele tocmai au dat un mare pas înapoi!

Nu va mai dura mult pînă cînd Breaking News nu va mai fi suficient în România.

Vom introduce probabil, așa cum povestește The Guardian că se întîmplă în India: Big Breaking News și Code Red Breaking News.